# **O B R A Z L O Ž E N J E**

**PRAVNI TEMELJ ZA DONOŠENJE AKTA:**

Člankom 5. Uredbe o postupku davanja koncesijskog odobrenja na pomorskom dobru («Narodne novine» br. 36/04, 63/08, 133/13 i 63/14) propisano je da nadležno tijelo općine ili grada donosi godišnji plan upravljanja pomorskim dobrom za svaku godinu i dostavlja ga nadležnom tijelu samouprave u županiji.

**OSNOVNA PITANJA KOJA SE UREĐUJU AKTOM:**

Predlaže se donošenje Odluke o donošenju Plana upravljanja pomorskim dobrom na području Grada Pule za 2023. godinu.

**PRIKAZ STANJA KOJE SE UREĐUJE AKTOM:**

Zakonom o pomorskom dobru i morskim lukama uređen je pravni status pomorskog dobra, utvrđivanje njegovih granica, upravljanje i zaštita pomorskog dobra.

Pomorskim dobrom upravlja Republika Hrvatska neposredno ili putem Županije, odnosno grada/općine u skladu sa Zakonom. Pod upravljanjem pomorskim dobrom podrazumijeva se održavanje, unapređenje, briga o zaštiti pomorskog dobra u općoj upotrebi, te posebna upotreba ili gospodarsko korištenje pomorskog dobra na temelju koncesije ili koncesijskog odobrenja.

Sukladno članku 39. Zakona, Vlada Republike Hrvatske određuje djelatnosti za koje se može dati koncesijsko odobrenje, te propisuje postupak i naknadu za davanje koncesijskog odobrenja. Vlada Republike Hrvatske, na sjednici održanoj dana 17. ožujka 2004. godine donijela je Uredbu o postupku davanja koncesijskih odobrenja na pomorskom dobru („Narodne novine“ broj 36/04, 63/08, 133/13 i 63/14 ). Uredbom je propisan postupak davanja koncesijskih odobrenja, visina naknade za davanje koncesijskog odobrenja, te sastav Vijeća za davanje koncesijskog odobrenja.

Godišnji plan upravljanja pomorskim dobrom obvezno sadrži plan redovnog upravljanja pomorskim dobrom, sredstva za redovno upravljanje te popis djelatnosti iz Jedinstvenog popisa djelatnosti na pomorskom dobru koje se mogu obavljati na području grada ili općine koja ga donosi i mikrolokacije za obavljanje tih djelatnosti (opisno, skica, k.č.br. ili dr.).

**PROCJENA POTREBNIH FINANCIJSKIH SREDSTAVA ZA PROVEDBU AKTA:**

 Za provedbu akta planirana su sredstva u Proračunu Grada Pule u iznosu od ukupno 3.000.000,00 kn (398.168,43 € prema fiksnom tečaju konverzije 7,53450).

 **P.O. PROČELNIK**

 **Damir Prhat, dipl.ing.**